**Piero di Cosimo de' Medici** (\* Firenca, oko 1416. - † Firenca, 2. decembar 1469.) zvan **Piero Naduti** (talijanski: *Piero "il Gottoso"*) bio je nastavljač dinastije Medici i *de facto* vladar Republike Firence od 1464. do 1469. za vrijeme renesanse. Njegovi sinovi bili su Lorenzo Veličanstveni i Giulijano Medici.

Biografija
----------

*Piero Medici* je rođen kao najstariji sin Cosima Starijeg i Contessine de' Bardi. *Piero* se 1444. oženio za mudru, tolerantnu i kultiviranu *Lucreciju Tornabuoni* (1425-1482.), djevojku iz starog firentinskog plemstva.

Čitav svoj život *Piero* je patio zbog lošeg zdravlja (imao je giht), zbog tog je i dobio nadimak *Piero Naduti*.
On je bio zadnji Medici koji je 1461. izabran u firentinskoj signoriji kao gonfaloniere za pravosuđe (nešto kao današnji ministar pravosuđa).

*Piero* je odmah nakon preuzimanja porodične banke Medici od oca Cosima, krenuo utjerivati dugogodišnja dugovanja, koja je njegov otac stavio na led. Na taj način je doveo mnoge firentinske trgovce u bankrot, i tako nakupio dosta neprijatelja.

*Pierovu* vladavinu obilježili su pokušaji njegova nasilna svrgavanja. Prvi takav pokušaj planiran je za 26. august 1466. iza te zavjere stajali su naglo osiromašeni; Luca Pitti, Niccolò Soderini, Diotisalvi Neroni, Angelo Acciaiuoli i njegov bratić Pierfrancesco de 'Medici, koji su to namjeravali izvesti uz pomoć trupa Vojvodstva Modene i Reggia. *Piera* je na tu zavjeru upozorio prijatelj *Giovanni Bentivoglia*, te je on uspio spriječiti. U tom mu je pomogao i vlastiti sin Lorenzo koji je potpuno slučajno otkrio zasjedu zavjerenika na cesti prema porodičnoj vili Careggi, i upozorio oca na nju. Drugi neuspjeli pokušaj njegova svrgavanja bio je uz pomoć vojske Mletačke republike koju je vodio kondotjer Bartolomeo Colleoni.

Detalj freske *Poklonstvo mudraca sa istoka* od Benozza Gozzolija sa portretima *Piera* i Lorenza i Giulijana Medicija
*Piero Medici* je 1467. zaratio protiv Mletačke republike, jer je Republika Firenca podržavala novog milanskog vojvodu - Francesca Sforzu neprijatelja Venecije. Udružene firentinsko-napuljsko-milanske snage pobijedile su mletačku vojsku kondotjera Bartolomea Colleonija u *Bitci kod Molinella*.

### Piero kao umjetnički mecana

I *Piero Medici* je također nastavio porodičnu tradiciju pokroviteljstva nad umjetnošću, iako je imao konzervativniji ukus od oca, pa je naručivao djela koja su bila bliža gotici nego renesansi. On je naručio fresku *Poklonstvo mudraca sa istoka* od Benozza Gozzolija za porodičnu kapelu u Palazzo Medici Riccardi. Gozzoli je na toj fresci naslikao portrete *Piera* i oba njegova sina (Lorenza i Giulijana) kao - mudrace sa istoka.

*Piero* je također nastavio sakupljati rijetke knjige, obogativši porodičnu Zbirku Medici. Iako nije bio briljantan bankar kao otac, održao je porodičnu banku u dobrom stanju.

### Smrt

*Piero Medici* se posljednjih godina života uopće nije mogao ustati iz kreveta zbog gihta, umro je 1469. zbog upale pluća sa 53 godine, pokopan je u bazilici San Lorenzo, uz njegova brata Giovannija u grobnicu koju je isklesao Andrea del Verrocchio po narudžbi njegovih sinova.

Povezano
--------

* Medici
* Giovanni di Bicci de' Medici
* Cosimo de' Medici
* Lorenzo de' Medici

Bilješke
--------

1. 1 2 3  Biografija Piero di Cosima Medicija, na portalu treccani.it, pristupljeno 10. 06. 2011.()
2. 1 2 3  Piero di Cosimo de’ Medici na portalu Encyclopædia Britannica, pristupljeno 10. 06. 2011. ()
3. ↑  Lucrezia Tornabuoni

Vanjske veze
------------

* Biografija Piero Cosima, na portalu treccani.it ()
* Piero di Cosimo de’ Medici na portalu Encyclopædia Britannica ()

***Piero di Cosimo de' Medici*** na Wikimedijinoj ostavi